AfriForum begin regsaksie teen Unisa oor afskaffing van AfrikaansUnisa-kampus Foto: Izelle Jacobs / Unisa Die raad van die Universiteit van Suid-Afrika (Unisa) het in April 2016 besluit dat die universiteit se enigste taal van onderrig voortaan Engels sal wees. Dié besluit het geskied in weerwil van ernstige skriftelike besware van Unisa se Forum vir Afrikaans. AfriForum staan dié forum by in ŉ regsproses teen Unisa om die ongrondwetlike besluit te stuit en die regte van Afrikaanssprekende studente te beskerm. Volgens Alana Bailey, adjunk uitvoerende hoof van AfriForum verantwoordelik vir taalregte, is die proses wat Unisa gevolg het nie net ongrondwetlik nie, maar ook administratief onregverdig, aangesien geen poging aangewend is om Afrikaanssprekende studente wat direk deur die besluit geraak word daaroor te raadpleeg nie. Tussen 20 000 en 30 000 studente wat tans deur Unisa studeer, is Afrikaanssprekend. In ŉ prokureursbrief wat pas aan die raadsvoorsitter en senior bestuur van Unisa besorg is, word hulle gevra om voor of op 6 Julie 2016 ŉ ondubbelsinnige onderneming aan die twee partye se regsverteenwoordigers te gee dat die implementering van die nuwe taalbeleid voorlopig opgeskort word, hangende die finalisering van ŉ hersieningsaansoek om dit ter syde te stel. Dringendheid word veroorsaak deurdat studente nou reeds vir 2017 beplan en sekerheid oor Unisa se onderrigtaal moet hê. By gebrek aan reaksie op die skrywe sal AfriForum met ŉ dringende hofaansoek voortgaan, tesame met die genoemde hersieningsaansoek. Bailey beklemtoon die belangrikheid van Afrikaans as onderrigmedium aan Unisa weens die unieke aard van die instelling en studentekorps. Studente is dikwels al werkende volwassenes wat met groot opoffering hulself beter wil kwalifiseer. Van hulle is woonagtig in gemeenskappe waar Engelse taalvaardigheid ontbreek. Dáár moet hulle plaaslike gemeenskappe in Afrikaans bedien en dus kies hulle Afrikaanse onderrig. Ander is tydelik buite Suid-Afrika, maar het steeds behoefte aan studie in hulle moedertaal Afrikaans weens hul verbintenis met hul vaderland Suid-Afrika. Die Grondwet erken studente se reg tot studie in die taal van hulle keuse waar dit prakties uitvoerbaar is. Die feit dat Afrikaans tans ŉ medium van onderrig aan Unisa is, bewys die uitvoerbaarheid daarvan. “Met die eensydige en ondeursigtige besluit om Afrikaans af te skaf, het die raad en bestuur ŉ besonder weerlose studentegemeenskap in die steek gelaat en AfriForum sal alles in die stryd werp om wel die studente se reg tot onderrig in Afrikaans te beskerm,” sê Bailey.